  Майя Бывальцева Туэ гужем Удмуртиысь каръёсын 10 но ёросъёсын 14 пляжъёс усьтыны чакламын, шутэтскон понна со туж ӧжыт. Улосвыллэн тӧроез доры ортчем кенешонын 6-тӥ инвожое со сярысь вераз Россиысь МЧС-лэн элькунъя Валтӥсь управлениезлэн кивалтӥсез Пётр Фомин. «Гурт ёросъёсысь 314 тыметъёсын 14 гинэ пляжъёс! Со катастрофа, эшъёс! Марлы дасяськоды тӥ асьтэды но калыкез гужем вакытэ? Мон вань администрациослэн тӧрооссылы вазиськисько — ӧжытсэ эшшо 4 пляж кылдытэмын луыны кулэ. 24 — со каръёсын 10 но гуртъёсын 14. Соин ик та ужъя, муниципал кылдытэтъёсын бырыны шедем пиналъёс понна, ми поселениослэсь кивалтӥсьёссэс кылкутон улэ кыскыны быгатӥськомы. Малы ке шуоно, со гужем вакытэ радъямтэ пыласькон — тросэз нылпи садъёс тупатъяны ворсамын луозы, пиналъёс велосипедэн асьсэ коже шуръёсы шутэтскыны мынозы. Яке со интые, кытысь ми соосты кема утчаны выромы», — вераз со. Элькун тӧролэн но кивалтэтлэн администрацизылэн кивалтӥсез Андрей Гальцин верамъя, муниципал кылдытэтъёслэн кивалтӥсьёссылы ӵектэмын 10-тӥ инвожоозь пляжъёсты радъяны. Со сяна, шуръёс но тыметъёс дурын шутэтскыны ӧжытсэ 4 интыос тупатыны. Пыласькон вакытлы дасьлыкез эскеронъёс возьматӥзы, ву дурын шутэтскон интыос радъямын элькунысь каръёсын, озьы ик Дэри, Кизнер, Красногорск, Пичи Пурга, Якшур-Бодья ёросъёсын. Коньдон тырмымтэен шутэтскон интыос лэсьтыны уг малпало Камбарка, Можга, Сарапул, Сьӧлта, Сюмси, Юкаменск но Яр ёросъёсын. Алнаш, Грак, Дэбес, Эгра, Вотка, Вавож, Каракулино, Кез, Кияса, Шаркан ёросъёс ивор ӧз сётэ. Гужем элькунын радъямтэ интыын пыласькон учыръёсты шараяллялозы но шутэтскон интыосты радъяны амалъёс утчалозы. Тодэ вайытом, 1-тӥ инвожолы Удмуртиын куать кар пляжъёсын шутэтскыны лэзизы. Ижысь тыметын нырысетӥез шимучыр луиз 28-тӥ куартолэзе, кар пляжез усьтэмлэсь азьвыл. Соку выйиз уяны быгатӥсьтэм 16 аресъем пияш. Тегъёс: МЧС АндрейГальцин Удмуртия пиналъёс ПётрФомин шутэтскон  